នាយករដ្ឋមន្ត្រី​ឥណ្ឌា​ធ្វើ​ទស្សនកិច្ច​នៅ​ប្រទេស​ភូមា​ដើម្បី​ពង្រឹង​ទំនាក់ទំនង
ព័ត៌មាន​អន្តរជាតិ​សំខាន់​ៗ​សម្រាប់​យប់​ថ្ងៃ​អាទិត្យ​ ទី​២៧​ ខែ​​ឧសភា។
លោកនាយករដ្ឋមន្ត្រី ម៉េនម៉ូហាន ស៊ិង (Manmohan Singh) បានចេញដំណើរនៅថ្ងៃអាទិត្យនេះដើម្បីទៅបំពេញទស្សនកិច្ចបីថ្ងៃក្នុងប្រទេសភូមាដែលគូសបញ្ជាក់ការស្វែងរកការផ្គត់ផ្គង់ថាមពលនិងកង្វល់អំពីឥទ្ធិពលយ៉ាងខ្លាំងរបស់ចិននៅក្នុងប្រទេសនេះក្នុងទ្វីបអាស៊ីអាគ្នេយ៍។ លោក ស៊ិង បានមានប្រសាសន៍ថាលោកសង្ឃឹមថានឹងផ្តោតការយកចិត្តទុកដាក់លើចំណងទាក់ទងខ្លាំងជាងមុនខាងពាណិជ្ជកម្មនិងវិនិយោគ ការអភិវឌ្ឍតំបន់ព្រំដែននិងការកែលម្អការទាក់ទងគ្នារវាងឥណ្ឌានិងភូមា។ លោក ស៊ិង បានមានប្រសាសន៍នៅក្នុងសេចក្តីថ្លែងការមួយមុនពេលលោកចាកចេញដំណើរទៅកាន់ក្រុង រ៉ងហ្គូន  (Rangoon) ដែលជាក្រុងធំបំផុតនៃប្រទេសភូមាថា"ឥណ្ឌានៅតែប្តេជ្ញាដល់ភាពជាដៃគូដ៏ជិតស្និទ្ធ ប្រកបដោយភាពសហការនិងមានអត្ថប្រយោជន៍ទៅវិញទៅមកជាមួយរដ្ឋាភិបាលនិងប្រជារាស្រ្តនៃប្រទេសភូមា។" ទីភ្នាក់ងារព័ត៌មានចិន Xinhua បានរាយការណ៍ពីក្រុងភ្នំពេញមកថាលោករដ្ឋមន្ត្រីការពារប្រទេសចិន លោក ឡែង ហ្គាងលី (Liang Guanglie) បានអញ្ជើញទៅដល់រាជធានីភ្នំពេញកាលពីរសៀលថ្ងៃអាទិត្យនេះដើម្បីបំពេញទស្សនកិច្ចផ្លូវការបួនថ្ងៃដើម្បីពង្រឹងថែមទៀតនូវចំណងទាក់ទងជាមួយប្រទេសកម្ពុជានិងសមាគមអាស៊ាន។ តារាចម្រៀង Pop អាមេរិកាំងអ្នកនាង ឡេឌី ហ្គាហ្គា (Lady GAGA) បាននិយាយនៅថ្ងៃអាទិត្យនេះថាការសម្តែងរបស់លោកស្រីនៅថ្ងៃទី៣ ខែមិថុនាក្នុងប្រទសឥណ្ឌូណេស៊ីបានត្រូវលប់ចោលបន្ទាប់ពីពួកអ្នកកាន់សាសនាអ៊ីស្លាមជ្រុលនិយមបានគម្រាមកំហែងដោយប្រអំពើហិង្សាប្រសិនបើលោកស្រីសម្តែងនៅទីនោះ។ ទៅភ្នាក់ងារព័ត៌មាន Associated Press រាយការណ៍ថាពួកអាជ្ញាធរបានឃុំខ្លួនអតីតមន្រ្តីម្នាក់នៅក្នុងទីក្រុងចិនភាគកណ្តាលលើបទចោទប្រកាន់ពីការចាប់រំលោភក្មេងស្រីជាង១០នាក់។ ក្រសួងការពារប្រទេសអង់គ្លេសប្រាប់ឲ្យដឹងថាទាហានអង់គ្លេសម្នាក់បានស្លាប់នៅក្នុងការផ្ទុះគ្រាប់នៅក្នុងប្រទេសអាហ្វហ្គានីស្ថាន។ ទីភ្នាក់ងារព័ត័មាន China Daily បានប្រាប់ឲ្យដឹងថា លោក យ៉ាង ចេជី (Yang Jiechi) រដ្ឋមន្រ្តីក្រសួងការបរទេសចិននឹងអញ្ជើញទៅបំពេញទស្សនកិច្ចនៅប្រទេសសឹង្ហបូរីចាប់ពីថ្ងៃទី២៨ដល់ថ្ងៃទី២៩ ខែឧសភាទៅតាមការអញ្ជើញរបស់លោក ខេ សានម៉ូហ្គាម (K. Shanmugam) រដ្ឋមន្រ្តីក្រសួងការបរទេសសឹង្ហបូរី។ ប្រធានាធិបតីនៃប្រទេសអ៊ីរ៉ង់ លោក ម៉ាមូដ អាម៉ាឌីនេចាដ (Mahmoud Ahmadinejad) បានជំរុញឲ្យសភាទើបជាប់ឆ្នោតថ្មី ក្រោកឈរឡើងជាមួយលោកប្រឆាំងនឹងពួកបីសាចដែលលោកនិយាយថាបានឡោមព័ទ្ធប្រទេស។ ទីភ្នាក់ងារព័ត៌មាន Associated Press រាយការណ៍ថាទីភ្នាក់ងារព័ត៌មានផ្លូវការណ៍អេហ្ស៊ីប ប្រាប់ឲ្យដឹងថាតុលាការឧក្រិដ្ឋកម្មបានកាត់ទោសឲ្យពួកអ្នកជំនួយដ៏ជិតស្និតដែលជាប់ពាក់ព័ន្ធនឹងអំពើពុករលួយរបស់អតីតប្រធានាធិបតី ហូស្នី ម៉ូបារាក់ (Hosni Mubarak) ជាប់ទោស ហើយនឹងកាត់ទោសឲ្យលោកជាប់គុក៧ឆ្នាំ។